КИНОФОРУМ МОЯТ ФИЛМ

 летен семестър 2017

**ПРОГРАМА**

* **12 април, сряда, 18:00 ч.**

Изборът на Лъчезар Бояджиев: „Фотоувеличение“ (1966, реж. Микеланджело Антониони)

Модератор: Васил Прасков

* **3 май, сряда, 18:00 ч.**

Изборът на Бойко Ламбовски: „Грозни, мръсни, зли“ (1976, реж. Еторе Скола)

Модератор: Васил Прасков

* **17 май, сряда, 18:00 ч.**

Изборът на проф. Миглена Николчина: „Мишената“ (2011, реж. Александър Зелдович)

Модератор: Васил Прасков

* **7 юни, сряда, 18:00 ч.**

Изборът на Тони Николов: „Носталгия“ (1983, реж. Андрей Тарковски)

Модератор: Васил Прасков

***\**** *Всички прожекции от серията са с вход свободен и се провеждат в Театралната зала на СУ /Ректорат, вход откъм бул. Цар Освободител/*

# \*\*\*ФОТОУВЕЛИЧЕНИЕ (*Blow-up*)

# 1966, Италия-Великобритания-САЩ, 110 мин.

Режисьор: Микеланджело Антониони

Сценарий: Микеланджело Антониони, Тонино Гера, Едуард Бонд

Оператор: Карло Ди Палма
Музика: Хърби Хенкок, Ярдбърдс

Продуцент: Карло Понти, Пиер Рув

Участват: Дейвид Хемингс, Ванеса Редгрейв, Питър Боулс, Сара Майлс, Джейн Бъркин, Верушка

*Филмът е по разказа на Хулио Кортасар „Лигите на дявола“*

***Рейтинг в*** [***imdb***](http://www.imdb.com/title/tt0060176/)***: 7,7/10***

„Фотоувеличение” (1966, Blow Up) е първият от трите англоезични филма, които холивудският продуцент Карло Понти договаря с Микеланджело Антониони. И този филм, както и „Забриски пойнт” (1970, Zabriskie Point), и „Професия репортьор” (1975, The Passenger) стават легендарни „картини” на своето време. Още по-чудно, и трите филма бяха показвани отсам Желязната завеса – наистина със закъснение, и с някои „редукции” от страна на соц-цензурата, но фактът си е факт – за властите от преди 1989 г. визията на Антониони трябва да е изглеждала критична към капитализма, или поне към Запада... Каква заблуда – визията е критична към нещо неизмеримо по-важно и това съвсем не е the Swinging London of the 60ies, колкото и първият филм да е информативен по въпроса.

Сценарият на филма е свободно базиран по разказ на Хулио Кортасар и живота на Дейвид Бейли, фотограф и ключова фигура в Лондон от онова време. Томас (David Hemmings) е млад и преуспяващ фотограф с донякъде неизяснени и неудовлетворени творчески амбиции. Той преуспява в модната фотография, но му се иска да прави истинска – социална, репортажна фотография, докато се забавлява като воайор/фланьор и дори – папараци, който циркулира из града на лов за сюжети, интересна светлина или екзотични обекти, хора, ситуации. Именно в тази си последна фото-роля Томас преуспява напълно като става идентичен с историята и „поуката” на филма...

„Фотоувеличение” се появява в края на почти 20-годишен период след края на Втората Световна Война, в който режимът на гледане/виждане/действие се променя драстично. Въпросът, който филма задава е валиден и днес – като гледаме все повече и повече дали това означава, че виждаме все по-добре и по-добре? И ако гледането води до виждане, то как стоят нещата с истина, доказателство, действие? Ако през 1966 г. в света е имало много повече хора отколкото снимки, то през 2017 г. е точно обратното – снимките са милионно-кратно повече от хората. Нещо повече - визуалната екология он- и оф-лайн цъфти, за разлика от другата... Нещо още повече – днес този филм би бил невъзможен – в съвременната дигитална ера на фотографията „фотоувеличението” става за части от секундата с помощта на командата “zoom in” почти до безкрайност и в режим на един вид визуална „безсрамност”... Впрочем – обзалагам се на каквото пожелаете, че в тази снимка по-долу ще видите извънземен живот стига да успеете да „зумвате” достатъчно надълбоко във фотографията на космическото пространство...

И така във „Фотоувеличение” Томас открива своята „истина” във фотографската серия от парка с помощта на „оптическа триангулация”. Той гледа, гледа и – провижда... Проблемите идват от това, че Томас се прецаква с „доказателството” и така се проваля в „действието”, което условно ще нарека „социална триангулация” – оповестяването на „истината” чрез „доказателството” на фотографията и наказване на „виновните” (с вероятен бонус – Пулицър за фотографа... Така де – може би, да кажем...). При това Томас дори открива и труп, но после (като не го прибира на сигурно място в багажника на колата) трупът изчезва... С което Томас като че ли поставя началото на ерата на пост-истина – труп има (за кратко...), има и физически свързани лица, но няма нито доказателства, нито виновни, нито каквато и да била следствена версия. Днес трупове по света – колкото щеш...; дори винаги има и поели „отговорността” организации или държави. Но рядко има наказани в процесуален план на следствие, обвинение, арест, съд, присъда и затвор.

„Фотоувеличение” е историята на един визуалист, който „напуска кораба” тогава, когато епистемологията (на Запад ?) престава да бъде аналитичен терен и се превръща в управителен режим – дори и да не виждам нищо (ново), все едно съм кондициониран да знам, че в това „нищо” няма как да няма „нещо”, стига да оставам в рамката на доминантния оптически режим като участник-свидетел, който задължително трябва да е бездеен, безобиден и безстрастен.

Обзалагам се, че дори и филма да не ви хареса, все едно ще си кажете – а бе, момче, като тръгна да ходиш при трупа – защо не взе ролката с негативите със себе си?

*Лъчезар Бояджиев*

\*\*\*

**Васил Прасков** (р. 1975г., София) завършва специалност Философия в Софийския университет. Има множество публикации в българския културен печат от 90-те години насам – поезия, проза, текстове за кино, есета и публицистика. В края на 90-те е гост-редактор във в-к Литературен форум, където в различни периоди води рубриките *Идиот* и *Кино*. Пише на подобна тематика за Литературен вестник и други издания. Работил е в PR отдела на София Мюзик & Филм фест. Автор е на три стихосбирки и един сборник с повести и разкази: „Малките“ (Изд. Аудитория, 1994), „География на времето” (с конкурс на Литературен вестник, 1996), „Arest.com“ (Изд. Пергамент, 2014) и „Слабини“ (Изд. Пергамент, 2015). От края на 90-те до 2016 г. е сред основните действащи лица в неформалния кръг за културен тероризъм „Рамбо 13“, след което се включва в основаването на движението „Нова социална поезия“.

Интересите на Васил Прасков в областта на киното:

*Харесвам най-различни видове кино – от класиката: Тарковски, Бергман, Бресон, Драйер; от Френската нова вълна – Шаброл и Ривет; както и по-новите „класици“ – фон Триер, Абел Ферара, братя Дарден и Карлос Рейгадас; Обичам френското кино на 70-те – т.нар. „пост-нова вълна“, която е почти непозната територия за българските синефили – Жан Йосташ, Ривет, Векиали, както и творчеството на полските емигранти Анджей Жулавски и Валериан Боровчик.*

*80-те също са в сърцето ми с невъзможния си баланс между ню-уейв лустрото и концептуалния неодекаденс – сблъсък, вторично генерирал едни от най-знаковите кинообразци на 90-те в лицето на Линч, Кронънбърг, Пол Шрьодер и др.*